झाड़ोल विधायक बोले- आवासीय हॉस्टल खोले जाए; मावली विधायक ने भ्रष्टाचार पर उठाए सवाल
टीएसपी क्षेत्र में जो सरकारी कॉलेज है उसमें पढ़ने आने वाले विद्यार्थियों के लिए ठहरने की सुविधा नहीं है। ऐसे में राज्य सरकार को चाहिए कि ऐसे स्थानों पर आवासीय हॉस्टल का भी निर्माण करना चाहिए ताकि सुविधाएं मिल सके।
टीएसपी क्षेत्र के सरकारी कॉलेजों में पढ़ने आने वाले विद्यार्थियों के लिए ठहरने की सुविधा नहीं है। ऐसे में राज्य सरकार को चाहिए कि ऐसे स्थानों पर आवासीय हॉस्टल का भी निर्माण करना चाहिए ताकि सुविधाएं मिल सके।
यह बात आज विधानसभा में झाड़ोल विधायक बाबूलाल खराड़ी ने कही। उनके एक सवाल के जवाब में पूरक प्रश्न करते हुए विधायक खराड़ी ने कहा कि साथ ही इन कॉलेजों के पास फंड नहीं होता है ऐसे में इनका रंग रोगन व मरम्मत नहीं हो पाती है।
इससे पूर्व विधायक के मूल प्रश्न के जवाब में जनजाति क्षेत्रीय विकास राज्यमंत्री अर्जुन सिंह बामनिया ने आश्वस्त किया कि राज्य निधि मद से जनजाति उपयोजना क्षेत्र में महाविद्यालय भवन निर्माण एवं मरम्मत के साथ इनमें छात्रावास के निर्माण कार्य भी कराने के प्रयास किए जाएंगे।
राज्यमंत्री ने बताया कि जनजातियों के उत्थान के लिए राज्य सरकार द्वारा अनुसूचित क्षेत्र में विकास कार्य किए जाते हैं। उन्होंने विगत तीन वर्षों में विभिन्न योजनाओं के करवाए गए कार्यों का विवरण सदन के पटल पर रखा।
बामनिया ने बताया कि संविधान की धारा 275(1) योजनाओं में कुल 1741 कार्य स्वीकृत किए गए। इस योजना में पेयजल से संबंधित कार्य, आश्रम छात्रावास, आवासीय विद्यालय, एकलव्य मॉडल रेजीडेंशियल स्कूल, बहुउद्देश्यीय छात्रावास, खेल छात्रावास, सामुदायिक भवन, राजकीय विद्यालयों में अतिरिक्त कक्षा-कक्ष निर्माण और छात्रावास मरम्मत संबंधित कार्य करवाए जा रहे हैं। इन स्वीकृत कार्यों में से 1351 कार्य पूर्ण हैं और 390 कार्य प्रगति पर हैं।
उन्होंने बताया कि विशेष केन्द्रीय सहायता योजनाओं में कुल 208 कार्य स्वीकृत किए गए। इस योजना में सम्पर्क सड़क एवं पुलिया निर्माण, एनिकट, नहर, सामुदायिक जलोत्थान सिंचाई योजना से जुड़े कार्य करवाए जा रहे हैं। स्वीकृत कार्यों में से 131 कार्य पूर्ण हैं और 77 कार्य प्रगति पर हैं।
धर्मनारायण जोशी ने अवैध दुकानों के निर्माण का मुद्दा उठाया
मावली विधायक धर्मनारायण जोशी आज विधानसभा में मावली पंचायत समिति में भ्रष्टाचार को लेकर मामला उठाया। जोशी ने कहा जब बाड़ ही खेत को खाने लगे तो बचाएगा कौन? जोशी ने विशेष उल्लेख प्रस्ताव के तहत इस विषय पर बोलते हुए कहा कि मावली पंचायत समिति द्वारा कराए गए डोम निर्माण में भ्रष्टाचार हुआ है।
वहीं हैंडपंप खोदने में टेंडर, गहराई व उपयोग की गई सामग्री की गुणवत्ता जांच का विषय है।​​​​ उन्होंने इस संबंध में विभाग को शिकायत की लेकिन कोई कार्रवाई नहीं हुई।
जोशी ने कहा कि मावली में नाथद्वारा रोड़ पर डाक बंगले के पास बड़ी संख्या में अवैध दुकानों का निर्माण हो रहा है, उन्होंने स्थानीय प्रशासन से लेकर मुख्यमंत्री तक शिकायत की लेकिन निर्माण जारी है।